**NÁRODNÁ RADA SLOVENSKEJ REPUBLIKY**

**VII. volebné obdobie**

## *Návrh*

## *Zákon*

z ...................2018,

**ktorým sa mení a dopĺňa zákon Slovenskej národnej rady č. 51/1988 Zb. o banskej činnosti, výbušninách a o štátnej banskej správe v znení neskorších predpisov**

Národná rada Slovenskej republiky sa uzniesla na tomto zákone:

**Čl. I**

Zákon Slovenskej národnej rady č. 51/1988 Zb. o banskej činnosti, výbušninách a o štátnej banskej správe v znení zákona Slovenskej národnej rady č. 499/1991 Zb., zákona Národnej rady Slovenskej republiky č. 154/1995 Z. z., zákona č. 58/1998 Z. z., zákona č. 533/2004 Z. z., zákona č. 577/2007 Z. z., zákona č. 292/2009 Z. z., zákona č. 136/2010 Z. z., zákona č. 145/2010 Z. z., zákona č. 258/2011 Z. z., zákona č. 350/2012 Z. z., zákona č. 58/2014 Z. z., zákona č. 314/2014 Z. z., zákona č. 91/2016 Z. z., zákona č. 315/2016 Z. z. a zákona č. 177/2018 Z. z. sa mení a dopĺňa takto:

1. V § 5 ods. 5 sa za slovo „činnosti“ vkladajú slová „a činnosti vykonávanej banským spôsobom“.
2. V § 5a ods. 4 sa na konci pripája táto veta: „Pri činnosti vykonávanej banským spôsobom uvedenej v § 3 písm. h) je organizácia povinná ohlásiť začatie, prerušenie na dobu dlhšiu ako 30 dní a ukončenie vykonávania tejto činnosti najneskôr 24 hodín vopred.“.
3. V § 6 ods. 1 sa slová „zodpovedného vedúceho pracovníka“ nahrádzajú slovami „vedúceho bane, vedúceho lomu alebo vedúceho inej banskej činnosti podľa druhu vykonávanej činnosti a s odbornou spôsobilosťou podľa osobitného predpisu3b) (ďalej len „zodpovedný vedúci zamestnanec“)“ a na konci sa pripájajú tieto vety: „Ak zodpovedný vedúci zamestnanec nemôže priamo riadiť banskú činnosť alebo činnosť vykonávanú banským spôsobom, organizácia je povinná určiť ďalšieho zamestnanca alebo zamestnancov s odbornou spôsobilosťou na požadovanú činnosť3b) na priame riadenie činnosti v prevádzkovej jednotke organizácie, ako zástupcu zodpovedného vedúceho zamestnanca. Zástupcu zodpovedného vedúceho zamestnanca podľa predchádzajúcej vety je organizácia povinná mať zapísaného v banskom oprávnení. Viacnásobné vymenovanie zodpovedným vedúcim zamestnancom v rôznych organizáciách alebo v rôznych prevádzkových jednotkách organizácie je možné len na základe súhlasu obvodného banského úradu príslušného podľa miesta vykonávanej činnosti.“.
4. V § 10 ods. 2 sa slová „možno vypracovať aj na určité“ nahrádzajú slovami „organizácia vypracuje na“.
5. V § 10 sa za odsek 7 vkladá nový odsek 8, ktorý znie:

„(8) Povinnosť vykonať likvidáciu a rekultiváciu poľnohospodárskej pôdy a lesných pozemkov podľa odseku 5 organizácii nezaniká ani v prípade zániku banského oprávnenia podľa § 4b ods. 1 písm. c) a ani zánikom oprávnenia na dobývanie výhradného ložiska v dobývacom priestore podľa osobitného predpisu.8e) Táto povinnosť organizácii zanikne až po tom, čo túto povinnosť prevezme na seba iná organizácia v rámci zmluvného prevodu dobývacieho priestoru8f) alebo v rámci prevodu dobývacieho priestoru na inú organizáciu.8g) “.

Doterajší odsek 8 sa označuje ako odsek 9.

Poznámky pod čiarou k odkazom 8e až 8g znejú:

„8e) § 27 ods. 13 zákona č. 44/1988 Zb.

8f) § 27 ods. 7 zákona č. 44/1988 Zb.

8g) § 27a zákona č. 44/1988 Zb.“.

1. V § 18d ods. 1 sa na konci pripájajú tieto vety: „Organizácia je povinná o zmene technickej dokumentácie podľa prvej vety informovať obvodný banský úrad podľa § 5 ods. 5. V prípade nesplnenia tejto informačnej povinnosti sa takáto zmena považuje za neúčinnú.“.
2. V § 19 ods. 3 sa za slovo „predkladá“ vkladá slovo „právoplatné“.
3. § 39 sa dopĺňa odsekom 6, ktorý znie:

„(6) Hlavný banský úrad a obvodné banské úrady pri výkone hlavného dozoru poskytujú bezplatné poradenstvo v rozsahu základných odborných informácií a rád o spôsoboch, ako najúčinnejšie dodržiavať predpisy na úseku bezpečnosti a ochrane zdravia pri práci a bezpečnosti prevádzky.“.

1. V § 40 sa odsek 3 dopĺňa písmenom d), ktoré znie:

„d) kontroluje vyšetrovanie, ktoré vedú obvodné banské úrady podľa § 41 ods. ods. 1 písm. b) a ak má pochybnosti o správnosti postupu obvodného banského úradu, alebo na základe iného zreteľa hodného podnetu, preskúmava postup a závery tohto vyšetrovania; pri zistení nedostatkov vo vyšetrovaní, je oprávnený nariadiť obvodnému banskému úradu zistené nedostatky odstrániť“.

1. V § 41 ods. 1 písm. b) sa čiarka na konci nahrádza bodkočiarkou a pripájajú sa tieto slová: „v prípade potreby je obvodný banský úrad oprávnený požiadať pri vyšetrovaní o súčinnosť orgány činné v trestnom konaní,“.

**Čl. II**

Tento zákon nadobúda účinnosť 1. decembra 2018.